Гъубжокъуэ Данеттэ и IэщIагъэм хуэпэжщ
ГъащIэм дыщрохьэлIэ ди щIэныгъэр, зэфIэкIыр, шыIэныгъэр икIэщIыпIэкIэ къэдгъэсэбэпыну къыщытхуихуэ къэхъугъэ, а щытыкIэм дыкъызэрикIымкIэ Тхьэм дигъэунэху щIыкIэу. Зэраубзыхуам тету Налшык - Москва авиарейсым уафэгум зыщиIэта щхьэкIэ, абы ис псори зыпэмыплъа гузэвэгъуэ къалъыкъуэкIащ – кхъухьлъатэм ис бзылъхугъэм и узыншагъэр зэуэ къызэIыхьащ икIи напIэзыпIэм ар дэIэпыкъуэгъу псынщIэ хуэныкъуэ хъуащ.
- Кхъухьлъатэм дохутыр ис? - упщIэр хьэуам хэпщIащ. ДэIэпыкъуныгъэ лъыхъуэм асыхьэту пэджэжащ Пирогов Николай и цIэр зезыхьэ РНИМУ-р къэзыуха, ди республикэм щыщ Гъубжокъуэ Данеттэ. И щIэныгъэмрэ къарумрэ шэч къытримыхьэу, зы мэскъалкIи мыгупсысэу, Данеттэ медицинэ дэIэпыкъуныгъэ хуей хъуа бзылъхугъэр къригъэлащ икIи кхъухьлъатэ Воронеж деж IэмалыншагъэкIэ щагъэтIыса нэужьи къыбгъэдэмыкIыу абы и нэIэ тригъэтащ. Данеттэ и IэщIагъэмкIэ къылъыс жэуаплыныгъэр зэрызыхищIэмрэ Гиппократ хуищIа тхьэрыIуэмрэ зэрахуэпэжым я фIыгъэкIэ бзылъхугъэр къелащ! Апхуэдэ щIалэгъуалэхэрщ щIэблэм я щапхъэр, республикэм и пщIэр зыIэтыр, къэкIуэнур зейр!
ТЕКIУЖЬ Заретэ.
